《题谢君生圹》
清代·蔡见先

万叠山峦蘸碧空，身前身后感何穷。几条白骨成灰易，一领青衫洒泪同。

昔日视师生亦壮，他时入地鬼之雄。蓬蒿半亩逍遥境，留待修文宅此中。

是处佳城葬汝真，葬侬何处转伤神。一锄未了三春梦，七尺仍留百岁身。

即有高碑休堕泪，断无疑冢去欺人。买山不作生时计，芳草斜阳结净因。

鸡黍田庐惠屡叨，仙栖独惜未曾过。生前户牖绸缪早，劫后河山涕泪多。

不待盖棺方定论，敢同临穴一高歌。此诗情比延陵重，空向孤坟剑自摩。

作者简介：蔡见先（1855～1911），字振丰，又字启运，号应时、运时，以字行。清新竹县人。其先原籍福建同安，累世武职。蔡氏博学能文，喜兵书，好交游，时与诸名士诗文唱酬。